सासनी। सासनी-इगलास मार्ग पर बुधवार को घर लौट रहे एक किसान की तांगे से उतार कर बाइक सवारों ने दिनदहाड़े गोली मारकर हत्या कर दी। इस वारदात से डरकर तांगे में बैठे अन्य लोग और तांगा चालक मौके से भाग गए। काफी देर तक शव सड़क पर पड़ा रहा। सूचना पर इलाका पुलिस और जिले के आला पुलिस अफसर मौके पर पहुंचे और शव को पोस्टमार्टम के लिए भिजवाया। पुलिस हत्या कारण रंजिश मान रही है। शव की शिनाख्त गांव बसगोई निवासी श्यौराज सिंह चौहान के रूप में हुई। गांव बसगोई निवासी श्यौराज सिंह चौहान पुत्र हुब्ब लाल खेती कर अपने परिवार का पालन पोषण करता था। श्यौराज बुधवार दोपहर करीब 1 बजे सासनी से पशुओं के लिए खल चुनी लेकर तांगे में बैठकर घर वापस जा रहा था। तांगा जैसे ही सासनी इगलास मार्ग पर सय्यद के निकट पहुंचा। वैसे ही एक बाइक पर आए तीन बदमाशों ने अपनी बाइक तांगे के आगे लगा कर तांगा रोक लिया और श्यौराज को तांगे से खींचकर ताबड़तोड़ गोलियां उसकी कनपटी पर दाग दीं। इससे श्यौराज की मौके पर ही मौत हो गई। हत्या करने के बाद हत्यारे बाइक पर बैठकर भाग गए। इससे वहां अफरातफरी मच गई और तांगे में बैठी सवारियां कूद कर इधर-उधर भाग गई। काफी देर तक शव मौके पर ही पड़ा रहा। बताते हैं कि थाने का एक आरक्षी सम्मन तामील को जा रहा था तो उसने सड़क के किनारे शव पड़ा देखा तो सूचना थाने पर दी। इस पर एसएसआई दलबल के साथ मौके पर पहुंचे। घटना की जानकारी पर एसपी हैप्पी गुप्तन, क्षेत्राधिकारी नगर राघवेंद्र सिंह चौहान भी घटना स्थल पर पहुंच गए। काफी देर तक शव की पहचान नहीं हो सकी। भीड़ में कुछ ग्रामीण बसगोई के भी थे। जिन्होंने शव की शिनाख्त गांव बसगोई के श्यौराज सिंह चौहान के रूप में कर ली। सूचना पाकर मृतक के परिजन भी मौके पर आ गए थे, लेकिन रिपोर्ट दर्ज कराने के लिए तहरीर नहीं दी है। पुलिस इसे रंजिशन हत्या मान रही है।